**Мэдүүлэлэй гэшүүд болодоггүй үгэнүүд -4 ч +2ч х/х =6ч.**

**Хэшээл -1**

**Темэ:**  ***Мэдүүлэлэй гэшүүд болодоггүй үгэнүүд***

**Зорилго:** Мэдүүлэлэй гэшүүд болодоггүй үгэнүүд, тэдэнэй илгарал тухай ойлгосо үгэхэ; ямар интонацитайгаар уншагданаб гэжэ ажаглуулха.

Уран уншалгада мэдүүлэлэй гэшүүд болодоггүй үгэнүүдэй һуури: удаан, түргэн уншалгые, хоолойн аялгые, удхын сохилтые, сэдьхэлэй байдалые зүбөөр хэрэглэжэ һургаха.

**Хэшээлэй ябаса**

1. ***Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

1. ***Урда үзэһэнөө дабталга. (гэрэй даабари шалгалга)***
2. ***Шэнэ темэ***

Мэдүүлэлэй гэшүүдые дабтая.

-Мэдүүлэлэй гэшүүдтэ юун ородог бэ, нэрлэгты.

Энэ мэдүүлэл мэдүүлэлэй гэшүүдээр шүүлбэри хэгты:

*Амаралтын үдэр хэзээ юм?*

*Шинии хэлээшэ тон зүб.*

* Мүнөө энэ мэдүүлэлнүүдтэ үгэнүүдые нэмэхэмни, шүүлбэри хэгты даа.

*Бадма, амаралтын үдэршни хэзээ юм?*

*Нээрээшье, шинии хэлээшэ тон зүб байба.*

-хажуудахи үгэһөө асуудалда харюусанагүй.

 Мэдүүлэл соохи үгэнүүд дүүргэдэг үүргээрээ гэшүүн болодог ба гэшүүн болодоггүй гэжэ илгардаг. Мэдүүлэлэй гэшүүн болодог үгэнүүд лексическэ ба грамматическа дүүрэн удхатай, бэеэ дааһан хэлэлгын хубинуудаар гараһан байдаг. Бэеэ даагаагүй (туһалагша) хэлэлгын хубинуудаар гараһан хэлэлгын хубинууд хабаадаһан үгэнүүдтэеэ нэгэ гэшүүн болодог (дахуул үгэнүүд, союзууд г.м.) *Энэ мэдүүлэл соо юм.г.м.*

 Гадна мэдүүлэлэй бүридэлдэ оробошье, гэшүүниинь болодоггүй үгэнүүд байдаг, тэдэниие **оролто үгэнүүд, хандалганууд, аянгалһан үгэнүүд, оролто мэдүүлэлнүүд** гэнэбди.

Оролто үгэнүүд мэдүүлэл соогоо грамматическа талаһаа бэшэ үгэнүүдтэйгээ ямаршье холбоогүй, гансал удхын талаһаа тэдэнтэйгээ холболдодог. Бэшэг дээрээ запятойгоор илгагдадаг.

-Номоо 87 н. нээгээд, дүрим уншая.

|  |
| --- |
| Мэдүүлэлдэ ямар нэгэн нэмэри ажаглалта хэһэн аад, тусхай асуудалда харюусадаггүй үгэнүүдые **мэдүүлэлэй гэшүүд болодоггүй** үгэнүүд гэнэ. |

* Дэбтэртээ энэ хүсэнэг буулгажа бэшэгты, һайса ажаглагты.

|  |  |
| --- | --- |
|  **Шэнжэнүүдынь:** | А) ямар нэгэн нэмэри ажаглалта хэдэг;Б) тусхай асуудалда харюусадаггүй;В) мэдүүлэлтэй удхын холбоотой. |
| **Илгаань:**А) ХандалгаБ) Оролото үгэВ) оролто мэдүүлэлГ) аянгалһан үгэ | Сэглэлтэнүүдынь:1. Х, .... . 2) ...,Х, ... . 3) ..., Х.
2. Оү, .... . 2) ...,Оү, ... . 3) ..., Оү.
3. Ом, .... . 2) ...-Ом- ... . 3) ...(Ом) ... . 4) ..., Ом.
4. М, .... . 2) ...,М, ... . 3) ..., М.
 |

* Мэдүүлэлэй гэшүүд болодоггүй үгэнүүдтэ юун ородог бэ?

**Тобшолол: Мэдүүлэлэй гэшүүд болодоггүй үгэнүүдтэ хандалганууд, оролто үгэ ба мэдүүлэлнүүд, аянгалһан үгэнүүд хабаадана.**

* Сэглэлтын тэмдэгүүдые хайшан гээд табинаб?
* Мэдүүлэлэй гэшүүд болодоггүй үгэнүүд юундэ хэрэгтэй бэ? (ямар нэгэн нэмэри ажаглалта хэдэг).
* Мэдүүлэлэй гэшүүд болодоггүй үгэнүүдые уранаар уншаха ёһотойбди.

Аман ба бэшэмэл хэлэлгэдэ эдэ үгэнүүд олоор хэрэглэгдэдэг гээшэ. Зүбөөр, интонацитайгаар хэлэбэл, уншабал илгаруулжа, алдуугүйгөөр бэшэжэ шадахат.

* Эдэ мэдүүлэлнүүдые ажаглагты, зүбөөр уншагты. Юугээрээ илгарнаб?

*Үхибүүд эрхимээр һуранад.*

*Үхибүүд, эрхимээр һурагты!*

* Нэрлүүлэгшые хандалгатай худхажа болохогүй. Хоёрдохи мэдүүлэл уншахадаа, *үхибүүд* гэһэн үгын удаа зогсолто хэхэ хэрэгтэй.
1. **Бэхижүүлгэ.**

*А) Ажалай дэбтэр соо ажал.*

*Б) Номоор ажал.*

Д-189

1. ***Хэшээлэй дүн. Гэрэй даабари. Сэгнэлтэ.***

**Хэшээл -2**

**Темэ:** ***Мэдүүлэлэй гэшүүд болодоггүй үгэнүүд: оролто үгэнүүд ба мэдүүлэлнүүд.***

**Зорилго:** Мэдүүлэлэй гэшүүд болодоггүй үгэнүүд: оролто үгэнүүд ба мэдүүлэлнүүд тухай ойлгосо үгэхэ; ямар интонацитайгаар уншагданаб гэжэ ажаглуулха. Сэглэлтын тэмдэгүүдые зүбөөр табюулжа һургаха. Хэлэгыень урид хэрэглэдэггүй байһан оролто үгэнүүдээр баяжуулха.

**Хэшээлэй ябаса**

1. ***Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

1. ***Урда үзэһэнөө дабталга. (гэрэй даабари шалгалга)***
2. ***Шэнэ темэ***

***-*** Мэдүүлэлэй гэшүүд болодоггүй үгэнүүдтэ юун ородог бэ? Мүнөө нэгэнтэйнь һайнаар танилсая.

Самбарта:

***Юрэдөө,*** *ангууд зүүдэ үзэдэг юм гү?*

***Магад****, үглөөдэр хүйтэржэ болохо.*

*Үбһэшэд,* ***харааниинь****, ерэжэ ябана ха.*

-Эдэ мэдүүлэлнүүдые уншаад, мэдүүлэлэй гэшүүдээр шүүлбэри хэгты, мэдүүлэлэй гэшүүд болодоггүй ямар үгэнүүд хэрэглэгдэнхэй бэ? Юундэ тиигэжэ һананабта?

- *Үглөөдэр хүйтэржэ болохо аа гү* гэжэ хэлэгшэ хүн бодолгото болоно. Тиихэдээ ***магад*** гэжэ оролто үгэ өөрынгөө һанал бодолдо нэмэлтэ болгон хэлэнэ. Хэлэһэн юумэн тухайгаа хүн ажаглалта хэнэ. Хэлэһэн юумэн тухайгаа хүнэй ажаглалта тэмдэглэһэн үгэнүүдые оролто үгэнүүд гэдэг.

- Оролто үгэнүүд тухай дүрим гаргая. Ном сооһоо уншая 87н.

|  |
| --- |
| Мэдүүлэл соо хэлэгдэһэн юумэн тухай элдэб ажаглалта хэһэн үгэ болон мэдүүлэлнүүдые **оролто** гэнэ. |

Мэдүүлэл соо газаа тээһээнь оруулжархиһан үгэнүүдые оролто үгэнүүд оролто гэдэг. Энээниие ***оролто үгэ*** гэһэнь нэрэнь гэршэлнэ.

Оролто үгэнүүдые мэдүүлэл сооһоо абаашье һаа, мэдүүлэлэй удха ондоо болодоггүй. Орото үгын удха хажуу тээһээ ороһон гү, али оролто байна гээшэ.

-Бүхэли мэдүүлэлнүүдшье **оролто** байжа болохо, тиимэ мэдүүлэлнүүд бүхы мэдүүлэл соо хэлэгдэһэн юумэн тухай гү, али ямар нэгэ үгэдэ хэлэгдэһэн тухай хэлэгшэ нюурай ажаглалта тэмдэглэдэг юм.

Оролто мэдүүлэлнүүдые харая:

Самбарта:

*Энэ һургуули,* ***минии тухайлхада,*** *һаядаа бэлэн болохоор байна.*

*Нэгэтэ Мария хээтэй Гэрэлтэй уулзаад* ***(зарим эхэнэрэй аман баригдаха бэшэ даа****), тэрээндэ минии дуран тухай хэлэжэрхёо юм.*

*Володиин гурбан дүүнэр* ***– тэрэнэй ехэнь арбан нэгэтэй һэн –*** *столойнгоо саана һуугаад, шэнэ танилаа һалан һандангүй харанад.*

-Эдэ мэдүлэлнүүдые зүбөөр, интонацитайгаар уншаад, дүримөө сугтаа гаргая.

- Юундэ оролто мэдүүлэлнүүд гэнэ бэ?

- Ямар сэглэлтын тэмдэгүүд табигданаб?

- Запятой, хаалта, ута зурлаа табигдана. Ехэнхидээ мэдүүлэлэй дунда байдаг.

|  |
| --- |
| Оролто мэдүүлэлнүүд ехэнхидээ бэшэмэл хэлэлгэдэ хэрэглэгдэдэг.Оролто мэдүүлэлнүүд хабсаргалтын удхагүй байгаа һаа, хоёр тээһээ зурлаагаар гү, али хаалтаар тусгаарлагдаһан байдаг. Нэмэлтэ мэдүүлэлнүүд ехэнхидээ хаалтаар тусгаарлаһан байдаг. |

-Оролто үгэнүүд удхаараа хэдэн янзын байдаг: (компьютераар хараха, сээжээр шүүлбэри)

1. **Тухайлалга тэмдэглэһэн:** таахада, хэбэрынь, магад, магадгүй, багсаахада, тухайлхада г.м.

Жэшээнь:***Хэбэрынь****, нэгэ жэгдэ гараһан ургаса (М.Осодоев).*

***Магад,*** *дайн байлдаан соогуур хамта ябажа, фашистнуудые сохиһон нүхэд тушаагаа бодолгото болоно ха гү? (Б.Шойдоков)*

2. **Баталалга тэмдэглэһэн:** нээрээ, үнэхөөрөө, нээрээшье, нээрэһээ, үнэндөө, юрэдөө, юрэнхыдөө, талаан болоходо г.м.

Жэшээнь: ***Үнэхөөрөө,*** *Виктор, энэ шулуун гэнэ гүш? (Ц.Галанов).* ***Юрэдөө,*** *хатуухан лэ тэмсэлдэ бэлдэхэ болоо (Ц.Галанов).*

3. **Баримталга тэмдэглэһэн:** нэгэл үгөөр хэлэхэдэ, сэхыень хэлэхэдэ, богонёор хэлэбэл, ондоогоор хэлэбэл, тобшоор хэлэхэдэ г.м.

Жэшээнь: ***Нэгэл үгөөр хэлэхэдэ****, ой соо юунээшье болоо һаа, баригдангүй, мэдэгдэнгүй үнгэрхэб гэжэ Һахалта ехэтэ һанана (Ц.Галанов). Манай геройнуудай нэгэнэй,* ***сэхыень хэлэхэдэ****, Папансагай ажабайдалда иимэ хаһа тудаба (Ц.Цырендоржиев).*

1. **Гуримшуулга тэмдэглэһэн:** нэгэдэхеэр,хоёрдохеор,һүүлэй һүүлдэ, эсэсынь, нэгэ талаһаа, нүгөө талаһаа г.м.

Жэшээнь: ***Нэгэдэхеэр,*** *танай дайшалхы позици ехэ буунуудтай болоно (Б.Шойдоков).* ***Хоёрдохеор,*** *ямаршье эрхэ байдалда Монгол руу орохоо оролдохо (Б.Шойдоков).*

1. **Мэдэрэлгэ тэмдэглэһэн:** халагни, хүлисэгты, талаан болоходо, доогуур хэлэхэдэ г.м.

Жэшээнь: ***Халагни,*** *эдэ зониие баригша һайб!* *(Ц.Галанов).* ***Талаан болоходоо,*** *тэндэ эмшэн дайралдажа, намае хүн болгоо һэн. (Б.С.)*

***4. Бэхижүүлгэ.***

* Мүнөө дэбтэртээ энэ хүсэнэг буулгагты, жэшээнүүдыень хүсэлдүүлэгты.(ажалай дэбтэр соо ажал)

|  |  |  |  |
| --- | --- | --- | --- |
| *№* | *Оролто үгын тэмдэглэһэн удха* | *Оролто үгэнүүдэй илгарал* | *Һурагшадай жэшээ* |
| *1* | Тухайлалга | таахада, хэбэрынь, магад, магадгүй, багсаахада, тухайлхада г.м. |  |
| *2* | Баталалга | нээрээ, үнэхөөрөө, нээрээшье, нээрэһээ, үнэндөө, юрэдөө, юрэнхыдөө, талаан болоходо г.м. |  |
| *3* | Баримталга | нэгэл үгөөр хэлэхэдэ, сэхыень хэлэхэдэ |  |
| *4* | Гуримшуулга | нэгэдэхеэр,хоёрдохеор,һүүлэй һүүлдэ, эсэсынь, нэгэ талаһаа, нүгөө талаһаа  |  |
| *5* | Мэдэрэлгэ | халагни, хүлисэгты, талаан болоходо, доогуур хэлэхэдэ  |  |

*Оролто үгэнүүд текстын удхада нэмэлтэ мэдээсэл оруулдаггүй, харин мэдүүлэл соо хэлэгдэһэн юумэндэ сэгнэлтэ үгэдэг, авторай хандаса харуулдаг.*

-Шалгалга, тобшолол гаргалга:

|  |
| --- |
| Оролто үгэнүүд мэдүүлэлэй эхиндэ, дундашье хэрэглэгдэдэг байна. Хэрбээ оролто үгын мэдүүлэлэй эхиндэ хэрэглэгдээ һаань, тэрэнэй удаа богонихон зогсолто хэгдэдэг, запятойгоор тэмдэглэгдэдэг. Хэрбэеэ мэдүүлэлэй дунда байбал, хоер тээнь багахан зогсолто хэгдэдэг, тэрэнииень зяпятойгоор тэмдэглэнэбди. |

- Үшөө дахин мэдүүлэлнүүдээ зүбөөр үгүүлжэ уншая.

А) Ажалай дэбтэр соо ажал.

Адлирхуу удхатай оролто үгэнүүдые бэе бэеэрнь һэлгэхэ шадабаритай болгохо.

Хүсэнэг хараад, буулгажа бэшэхэдээ, оролто үгэнүүдыень адлирхуу удхатай үгэнүүдээр һэлгэгты.

|  |  |  |  |  |
| --- | --- | --- | --- | --- |
| Оролто үгэ | Нээрээ | Тухайлхада | Талаан болоходоо | Лаб |
| Адлирхуу удхатай үгэ | үнэхөөрөө | Багсаахада | Зол болоходоо | Сохом |

1. *Буда Самбуевич, иимэл даа, сэхыень хэлэхэдэ! 2. Энэмнай, минии һанахада, Сибириин баялигые үргэнөөр хэрэглэхэ зорилготой сагай эрилтэһээ дурлдыдангараһан холын хараатай хэмжээ ябуулга байха ёһотой ха юм. 3. Тухайлхада, энэ ушарые өөр өөртөө шэбшэжэ үзэнэд хэбэртэй. 4. Хүлисэгты, бэеэ барибагүйб.*

- Һэлгэхэдэ, юун ондоо болоноб? Дүримөө дахин дабтая.

|  |
| --- |
| Оролто үгэнүүд мэдүүлэлэй байгуулгада нүлөө үзүүлдэггүй, оролто үгэнүүдые орхёо һаа, байгуулгань хубилхагүй, харин оролто үгэнүүд хэлэһэн юумэндээ хүн ямараар ханданаб гэжэ харуулдаг юм. |

Б) Номоор ажал.

***Хэшээлэй дүн.***

 ***Гэрэй даабари.*** Һүүлшын сонин сооһоо оролто үгэнүүдтэй табан мэдүүлэлнүүдые түүжэ бэшэхэ.

***Сэгнэлтэ.***

**Хэшээл -3**

**Темэ:** ***Мэдүүлэлэй гэшүүд болодоггүй үгэнүүд: хандалганууд.***

 **Зорилго:** Мэдүүлэлэй гэшүүд болодоггүй үгэнүүд: хандалганууд тухай үзэһыень дабтуулжа, мэдэсыень бүри гүнзэгырүүлхэ; хандалгануудай удхыень, үүргыень тайлбарилжа үгэхэ; ямар интонацитайгаар уншагданаб гэжэ ажаглуулха. Сэглэлтын тэмдэгүүдые зүбөөр табюулжа һургаха.

**Хэшээлэй ябаса**

1. ***Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

1. ***Урда үзэһэнөө дабталга. (гэрэй даабари шалгалга)***

-Оролто үгэнүүд удха шанараараа юу харуулдаг бэ? Жэшээ.

Даабари:

Үгтэһэн хоёр мэдүүлэлнүүдые нэгэ оролто мэдүүлэлтэй юрын мэдүүлэл болгон хубилгагты. Жэшээнь:

*Үглөөдэр, үдэһөө хойшо саһан орохо. Энээниие радиогоор дамжуулаа. Үглөөдэр, үдэһөө хойшо (энээниие радиогоор дамжуулаа) саһан орохо.*

1. *Хоёр зуун жэл саана Москвада Ехэ театр нээгдээ.Энэ ушар 1776 ондо болоо.*
2. *Эдэ шүлэгүүд намда ехэ һайшаагдаа. Би “Одон” журнал соо уншааб.*
3. *Декабриин долоондо манай һургуулида Дондок Улзытуевта зорюулһан үдэшэ үнгэрхэ.Энээн тухай һургуулиин сонин соо бэшээтэй.*
4. ***Шэнэ темэ***

Хандалга гэтэн темэтэй танай танилсаһан байхат. Танай мэдэсэ шалгая, эдэ мэдүүлэлнүүд сооһоо хандалгатай мэдүүлэлнүүдые ологты.

*Үхибүүд багшадаа туһална.*

*Үхибүүд, багшадаа туһалагты.*

*Баярма үглөөдэр город ошохонь.*

*Баярма, үглөөдэр город ошохошни гү?*

* Эдэ мэдүүлэлнүүд юундэ хандалгатай мэдүүлэл болоноб?
* Хандалга юундэ мэдүүлэлэй гэшүүд болодоггүй үгэнүүдтэ ороноб?
* Дүримөө гаргагты.
* Нэгэдэхи ба гурбадахи мэдүлэлнүүд юрэ хөөрэһэн удхатай. Харин хоёрдохи мэдүүлэл захирһан, уряалһан удхатай, дүрбэдэхи мэдүүлэл асууһан удхатай.Үйлэдэгшэ нюурынь хандалга болоод байна.
* Нэгэдэхи ба гурбадахи мэдүлэлнүүд соо нэрлүүлэгшэнүүд байна. Асуудал табигдажа, нэрлүүлэгшэ хэлэгшэ хоерой хоорондохи холбоо харуулна.
* Хоёрдохи, дүрбэдэхи мэдүүлэлнүүд соо үхибүүд – туһалагты, Баярма – ошохошни гэһэн үгэнүүдэй хоорондо грамматическа холбоо үгы, асуудал табигданаггүй - мэдүүлэлэй гэшүүн болоногүй.
* Номоо 87 н. нээгээд дүримөө уншая.

|  |
| --- |
| Хүнэй дуудажа хэлэһэн нюурые тэмдэглэһэн үгые **хандалга** гэнэ. Хандалганууд удхаараа хүндэшье, бусадшье юумэндэ хабаатай аад, хуряангышье, дэлгэрэнгышье байжа болодог. |

Хандалганууд нэрэ үгын нэрын падежээр гараһан байдаг гэжэ тобшолол хэхээр гү?

|  |
| --- |
| Хандалгатай мэдүүлэл захирһан, идхаһан, уряалһан гү, али асууһан байдаг. |

Словарна ажал:

Захирха – приказывать,управлять; Захиргаан –администраөия,управление;

Идхаха – внушать, убеждать;

Уряалха –

Асууха -

* Манай хэлэлгэдэ хандалга олоор хэрэглэгдэг. Мүнөө бэе бэедээ элдэбээр захиржа, уряалжа, асуужа хандая. Зүбөөр интонаци табигты.

1 бүлэг – захиржа хандаха

2 бүлэг- идхажа

3 бүлэг –уряалжа.

* Эдэ мэдүүлэлнүүдые зүбөөр уншая:

*Хайрата хүбүүмни, Эхэ ороншни албанда шамай дуудаба (Х.Намс).*

*Нүхэд, намда найдаагүй һаа, нүхэрһөөмни һурыт! (Ж.Тум).*

Мэдүүлэлэй эхиндэ байһан хандалгын удаа зогсолто хэнэбди, шанг. тэмдэгтэ дуугаа шангадханабди, тиимэһээ шангадхаһан тэмдэг табинабди.

-Хандалганууд ехэнхидээ мэдүүлэлэй эхиндэ хэрэглэгдэдэг. Бэшэгэй хэлэлгэдэ мэдүүлэлэй дундашье, һүүлдэшье бэшэгдэдэг.

Мүнөө гурбан группа болоод, карточкаар ажал хэхэт:

1 группа – мэдүүлэлэй эхиндэ байһан хандалгатай мэдүүлэл оложо уншаха,

2 группа – мэдүүлэлэй дунда,

3 группа – мэдүүлэлэй һүүлдэ – сэглэлтын тэмдэгүүдыень тайларилхат.

Үхибүүдэй тобшолол:

|  |
| --- |
| Хэрбээ хандалгын мэдүүлэлэй тэг дунда ороод байгаа һаань, багахан зогсолото хэдэг, бэшэг дээрэ хоёр тээнь запятой табидаг. |
| Хэрбээ хандалгын мэдүүлэлэй һүүлдэ байгаа һаань, урдань запятой, хойнонь мэдүүлэлэй удха дээрэһээ хэрэгтэй тэмдэгыень (точко, асуудалай тэмдэг, шангадхаһан тэмдэг, олон точко) табиха. |

* **Аман хэлэлгэдэ хандалганууд хүндэ, амитанда, шубуудта, байгаалида хабаатай байдаг. Гансашье хүнүүдтэ бэшэ, мүн амигүй юумэндэ хандажа болохо. Тиихэдээ уран зохёолдо, шүлэгтэ, дуунда хэрэглэгдэдэг.**

1 группа – хүндэ

2 группа – амитанда

3 группа – байгаалида хабаатай хандалгатай мэдүүлэлнүүдые олохо.

Мэдүүлэлнүүд:

*Ши, Нима, энээнэй ушарые дууһан мэдэхэ байхаш. Сэхынь, нүхэр, намда хэлэжэ үгэл даа. Бэлэгыемни абыш, баатар хүбүүн! Бараг даа, һанаагаа бү зобо, Андрей михайлович. Юуень гайхаа гээшэбши, Тогоон? Һэй, нүхэр, ерыш наашаа! Аба, аа, харыт .энээниие!*

*Хүхэ торгон огторгойдо,*

*Хүндэлдин байжа жэргэнэш,*

*Ирагуу дуугаа дууланаш,*

*Инаг борохон жэргэмэл. (Д.Дамдинов)*

*Залууш, залууш, хүсэтэйш, хабатайш.*

*Эхэ оромни. (Ж.Тумунов).*

*Байгал, шамдаа бусахалби,*

*Баяраа шамтаяа хубаалдахабди. (Ж.Тумунов)*

**4.Бэхижүүлгэ.**

Даабари: творческо ажал –шүлэг зохёолгон.

Эхэ орондоо хандаһан мэдүүлэл зохёожо туршагты. Шүлэгөөршье бэшэжэ болохот.

Хандалганууд дэлгэрэнгы ба хуряангы байдаг. Илгааень эдэ мэдүүлэл уншаад хэлэгты:

*Эхэ эсэгэ хоёройнгоо халуун зүрхэн болохо хайрата хүбүүн Хэшэгтэмнай, һайн ябана гүш? (Х.Намсараев)*

*Доржо абгай, та Бадма худындамни ошожо, хэлэхэ ёһоорнь хэлэжэ дуулгажа үгэхэ болоо гээшэлта даа...*

*Һанаан зүрхэнэйм һалашагүй наран, һайхан нүхэрни, зүб хэлэнэш!.. (Х.Намсараев)*

А) Ажалай дэбтэр соо ажал.

Даабари:

Хандалгатай мэдүүлэлнүүд захирһан, уряалһан, асууһан, идхаһан байдаг гэжэ мэдэбэбди. Иимэ мэдүүлэлнүүдые уншаад, өөһэдынгөө жэшээ бэшэгты.

1. ***Хандалгатай захирһан мэдүүлэлнүүд:***

*Сашенька, мамашни ерэхэ гэнэ! (Ч.Цыдендамбаев)*

*Цыремпил! Ши эндэһээ зайлажа, түргөөр ябыш!*

*Ай, зүнэг хара эмэ! Үтэр хүдэлэ! (Х.Намсараев)*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

1. ***Хандалгатай уряалһан мэдүүлэлнүүд:***

*Аба, эжымни, хүбүүгээ шагныш!*

*Арад зомни, тэмсэлдэ бодыш!*

*Урагшаа, нүхэд, урагшаа! (Х.Намсараев).*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

1. ***Хандалгатай асууһан мэдүүлэлнүүд:***

*Данзан, гансаараа дуугарна гүш даа? (Ц-Д.Дондокова)*

*Георгий Николаевич, үхибүүдые һэрюулхээр болоо бэшэ гү?*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

1. ***Хандалгатай идхаһан мэдүүлэлнүүд:***

*Наашаа, хүбүүн, аяга бари. (Х.Намсараев)*

*Зай, нүхэд, хүрөө болог даа.*

*Ерээлби шамдаа, ниислэл хото, елэгэр үйлсэ, үндэр сагаан гэртэшни .*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Үгтэһэн мэдүүлэлнүүдые хоолойн аялгатайгаар, интонаөитайгаар уншагты.

Б) Номоор ажал.

***Хэшээлэй дүн.***

 ***Гэрэй даабари.***

***Сэгнэлтэ.***

**Хэшээл -4**

**Темэ:** ***Мэдүүлэлэй гэшүүд болодоггүй үгэнүүд: аянгалһан үгэнүүд.***

**Зорилго:** Мэдүүлэлэй гэшүүд болодоггүй үгэнүүд: аянгалһан үгэнүүд гэжэ ойлгосотой танилсуулха; ямар интонацитайгаар уншагданаб гэжэ ажаглуулха. Сэглэлтын тэмдэгүүдые зүбөөр табюулжа һургаха.

**Хэшээлэй ябаса**

1. ***Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

1. ***Урда үзэһэнөө дабталга. (гэрэй даабари шалгалга)***

А)Хандалгатай мэдүүлэл ологты:

*Хабар дуулим таладамнай айлшалан ерэбэ.*

*Хабар, дуулим таладамнай айлшалан ерэбэш.*

*Мүнхэ үсэгэлдэр албанһаа табигдажа ерээ.*

*Мүнхэ, ши албанһаа табигдажа ерэ!*

Б) Хандалганууд дэлгэрэнгы ба хуряангы байдаг гээбди. Мүнөө энэ мэдүүлэл уншаад, хандалга олоод, ямар бэ гэжэ хэлэгты. Иимэрхүү мэдүүлэл түргэн саг соо өөһэдөө сээжээр зохёогты.

*Зай, пирнагархан хамартай эреэхэн тугални, һайн хоноо гүш, харанхыда айгаагүй гүш?*

1. ***Шэнэ темэ***

***-*** Мэдүүлэлэй гэшүүд болодоггүй үгэнүүдтэ юун ородог бэ?

Мэдүүлэлэй гэшүүд болодоггүй үгэнүүдтэ междометинүүд, баталһан удхатай ***тиимэ, зүб***  баруушааһан удхатай ***үгы*** үгэнүүд хабаадана.

* Таанад междомети гэһэн темэ үзэһэн гээшэт, дабтая.
* Ямар хэлэлгын хубиие междомети гэнэб? Жэшээнүүдые хэлэгты.
* **Междомети** хоер янза байдаг гэжэ дабтая: **мэдэрэл тэмдэглэһэн ба абяа дуряаһан.** Абяа дуряаһан междометиин дабтагдаһан байгаа һаань *(хан-хан, хон-хон, тад-няд г.м.)*, хоорондонь богони зурлаа табигдадаг.
* Морфологи соо междомети хадаа бэеэ дааһаншье хэлэлгын хубинуудһаа ондоо, туһалагшашье хэлэлгын хубинуудһаа ондоо, **тусгаар** байдаг. Удхынгаа талаар хүнэй мэдэрэл бүхэли дээрэнь тэмдэглэһэн аад, нэгэ междомети бүхэли мэдүүлэлдэ дүтэрхы байдаг.
* Междометинүүд хэлэгэдэ олоор хэрэглэгдэдэг. Мэдүүлэл соо ороходоо, мэдүүлэлэй гэшүүд болодоггүй үгэнүүд боложо, **хүнэй ямар нэгэ мэдэрэл гү, али сэдьхэлэй байдал харуулдаг.**

Самбарта:

*Һүү! Гэртэхиншни ерэбэ.* (эндэ хүнэй сошоһые харуулна).

*Ухайш даа! Наашань асараад, аягадамни хэл даа.* (эндэ хүнэй баярлаһые тэмдэглэнэ).

*Үү, хэн хүрэжэ ерээд байна гээшэб?* (эндэ хүнэй гайхал тэмдэглэнэ).

*Аһаа! Урьхадамни орообши?* (эндэ хүнэй олзуурхахые тэмдэглэнэ).

*Эй, нүхэр, хаанабши?* (Эндэ *эй* гэһэн үгэ хүниие дуудаһан удхатайгаар хэрэглэгдэнэ).

*Ай, хүбүүмни, һайн бэлэйш даа!* (эндэ хүнэй баярлаһые тэмдэглэнэ).

* Эдэ мэдүүлэлнүүдые уран гоеор, интонацитайгаар уншаад, мэдүүлэлэй гэшүүдээр шүүлбэри хээд, тобшолол гаргагты.

Тобшолол:

|  |
| --- |
| Междометинүүд ехэнхидээ мэдүүлэлэй эхиндэ хэрэглэгдэнэ, тэдэнэй удаа хүнэй дуун шангадана. Тиихэдэнь шангадхаһан тэмдэг табигдана. Зарим ушарта тэрэнэй аалин намдуугаар хэлэгдэхэдэ, запятойгоор мэдүүлэл соо тэмдэглэгдэнэ. |

Хандалга, оролто үгэнүүд мэдүүлэл соо ороходоо, гэшүүнииньшье болоногүй, бэеэ дааһан мэдүүлэлшье болоногүй. Харин междометинүүд, *тиимэ, зүб, үгы* үгэнүүд бэеэ дааһан мэдүүлэл боложо шадаха.

Жэшээнь:

*Һүү, яаһан аймшагтай юумэн гээшэб! Тиимэ, би тэрэниие үзөө һэм.*

* Эндэ *Һүү, Тиимэ* гэһэн үгэнүүд мэдүүлэлнүүд болоно, зүгөөр нүгөө мэдүүлэлтэеэ хамта орео мэдүүлэл болоһон байна. Юундэ аминдаа мэдүүлэл бэ гэхэдэ, тэрэниие амяарнь, тусгаар мэдүүлэл болгохоор. Жэшээнь:
* *Һүү! Яаһан аймшагтай юумэн гээшэб! Тиимэ. Би тэрэниие үзөө һэм.*

***Зүб, тиимэ, үгы*** гэһэн үгэ мэдүүлэлнүүд дайралдадаг. Тэрэниие хараад үзэе.

Экран дээрэ:

Базар. *Өөрынгөө ажалай түлөө харюусаха уялгатай.*

Дарисуу. ***Зүб.***

Бадмаев. *Суглаан дээрэ арсаха хүн үгы бэзэ!*

Барандаа. ***Үгы.***

* *Ши, Дулма гээшэ гүш?*
* ***Тиимэ.***

Дүрим гаргая.

|  |
| --- |
| ***Зүб, тиимэ, үгы*** гэһэн үгэнүүд мэдүүлэлэй эхиндэ орожо, амяараа мэдүүлэл болон хэрэглэгдэдэг. Тиихэдэнь тэдэнэй һүүлдэ точко гү, али шангадхаһан тэмдэг табинабди. Мэдүүлэл соо ороод байгаа һаань, запятой табинабди. Эдэ үгэнүүд ехэнхидээ яряанай хэлэндэ хэрэглэгдэдэг. |

1. **Бэхижүүлгэ.**
* Междометитэй мэдүүлэл ологты, сэглэлтын тэмдэгүүдыень табигты, уранаар уншагты.

*Ай, хөөрхэй, буряад хэлэ мэдэдэг хүн ха юмта!*

*Үү! Хэн хүрэжэ ерээд байна гээшэб!*

*Фү!.. Үшөө гуталаа үмдэхэм гээд, убайгүй гээшэнь.*

*Ай, халаг! Эдэ нохосууд һүүлээ үргэбэ ха юм даа.*

*Түс-няс, түмэр анзаһа татанаб, тас-няс, таха, һүхэ шэрээнэб.*

Дүримөө гаргагты.

**Аянгалһан үгэнүүд мэдүүлэл соо орожо, хүнэй сэдьхэлэй байдал, элдэб мэдэрэл тэмдэглэдэг.**

Аянгалһан удхатай үгэнүүдэй хажуугаар, аянгалһан холбуулалнууд байжа болоно. Жэшээнь:

*Ай бурхан зайлуул! Газар дуулаг, гахай шагнаг, гансахан эгдээ хэлсээд болиё. (Х.Намсараев)*

*Һалыш саашаа! Хоер үдэр соо шамда миин хүдэлһэн хүн үгы.(Ж.Тумунов)*

А) Ажалай дэбтэр соо ажал.

Б) Номоор ажал.

***Хэшээлэй дүн.***

 ***Гэрэй даабари:*** Шэнжэлэл хэгты: ямар мэдүүлэлэй гэшүүд болодоггүй үгэнүүд хэлэлгэдэмнай олоор хэрэглэгдэнэб.

***Сэгнэлтэ.***

**Хэшээл -5**

**Темэ: Шалгалтын диктант**

**Зорилго:** Үзэһэнөө дабтан бэхижүүлгэ, һурагшадай гараһан дүримөөр мэдэсэ шалгалга, хэр зэргэ сэглэлтын тэмдэгүүдые зүбөөр табидаг болооб гэжэ шалгаха. Иимэ мэдүүлэлнүүдые алдуугүйгөөр бэшэхэ дадалтай болгохо.

**Хэшээлэй ябаса**

1***. Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

**2. Шэнэ сэдэб.**

1. Багшын текст (багшын үзэмжөөр) уншалга, һурагшадай бэшэлгэ.

Текст бултыень уншажа үгөөд, удхыень хөөрүүлхэ, хүмүүжүүлгын ажал хэхэ, ойлгогдоогүй үгэнүүдые тайлбарилха, словарь соонь бэшүүлхэ.

2.Һурагшадай бэшэлгэ.

Словарна ажал.

3. һурагшадай дэбтэр суглуулха, шалгаха, сэгнэлтэ табиха.

 Дахинхи хэшээлдэ алдуу дээрэ ажал үнгэргэхэ.

3. **Гэрэй даабари.**

**Хэшээл -6**

**Темэ: Изложени**

**Зорилго:** Һурагшадай һанал бодолнуудые зүбөөр бэшүүлжэ һургаха. Изложениин текст хубинуудта хубаалгажа, хуби бүхэн соохи гол удха тодоор гаргажа харуулха дүршэлтэй болгохо. Холбоо хэлэлгэ хүгжөөлгэ.

**Хэшээлэй ябаса**

1***. Эмхидхэлэй үе***

Мэндэшэлгэ, һурагшадые бүридхэлгэ.

Хэшээлэй зорилго табилга.

**2. Шэнэ сэдэб.**

1. Изложенидэ бэлдэлгэ.

-Текстын удха дээрэ хүдэлмэри.

-Хоердихи уншаһанай һүүлдэ бэрхэ һурагшад удхыень хөөрэхэ.

Ойлгогдоогүй үгэнүүдээр словарна ажал.

-Гурбадахияа уншалга.

1. Текстэеэ хубинуудта хубааха:

Ямар шухала һаналнуудые энэ изложени соо бэшэхэбта? Хэды ба ямар хубинуудта энэ изложени хубаажа болохоб? Хуби бүхэндэнь нэрэ һанагты.

Самбарта жэшээтэ түсэб гаргажа бэшэхэ.

1. Изложени бэшэлгэн.

**Гэрэй даабари.**